«Θα μετρήσουμε τμήμα προς τμήμα, κάλπη προς κάλπη όλες τις ψήφους και θα ανατρέψουμε το σχέδιο ενός ολόκληρου συστήματος ενάντια στην φωνή της Αλήθειας, την φωνή των Ελλήνων Εθνικιστών» αναφέρει ο πρώην βουλευτής, Ηλίας Κασιδιάρης.

Υπενθυμίζεται ότι η Χρυσή Αυγή πήρε στις εκλογές 2,93% (δηλαδή 165.709 ψήφους) μένοντας μετά από 7 χρόνια εκτός Βουλής. Μάλιστα, μεταξύ ευρωεκλογών και εθνικών εκλογών, η Χ.Α. έχασε 110.000 ψηφοφόρους.

Ειδικότερα, στις ευρωεκλογές είχε πάρει 275.734 ψήφους ενώ στις εκλογές της 7ης Ιουλίου έλαβε 165.689 ψήφους.

Χτες, ο Νίκος Μιχαλολιάκος εμφανίστηκε προκλητικός στις δηλώσεις του μετά την ανακοίνωση του εκλογικού αποτελέσματος. «Επιστρέφουμε εκεί που γίναμε δυνατοί, στους δρόμους και στις πλατείες και θα αγωνιστούμε σκληρά ενάντια στον μπολσεβικισμό και τον άγριο καπιταλισμό που έρχεται», δήλωσε, τελειώνοντας το μήνυμα του με τη φράση «Ζήτω η νίκη» (Sieg Heil), που είχε καθιερωθεί από τον Χίτλερ.